Alboraia en "La Ventanilla Indiscreta", un projecte de Jovesólides finançat per la Generalitat Valenciana
23 de maig de 2024

Alboraia ha participat en "La Ventanilla Indiscreta", un projecte de Jovesólides finançat per la Generalitat Valenciana, l'objectiu de la qual és fomentar la participació ciutadana de les persones majors en la seua localitat per a minimitzar l'impacte dels problemes socials en els seus propis municipis, contribuint d'aquesta manera a la construcció col·lectiva de societats pacífiques i inclusives per al desenvolupament sostenible des de l'educació per a la Ciutadania Global.

La regidora de Participació Ciutadana, Mábel Redondo indica que "ha sigut molt interessant recaptar l'opinió de la població de persones majors del municipi respecte al tema de reducció de les desigualtats, en aquest cas parlant sobre migracions. És molt necessari escoltar les persones implicades".

El projecte ha consistit en 4 sessions, una primera de formació en els ODS (Objectius de Desenvolupament Sostenible), la segona sessió ha consistit en un experiment social en el qual les persones involucrades han pogut comprovar com la nostra societat tracta a les persones migrants, en la tercera jornada es va debatre sobre el parlat i aprés en les dos anteriors, i en l'última es reuniran tots els municipis que han participat en aquest projecte, cadascun tractant temes diferents, com a Educació de Qualitat (ODS 4), Igualtat de Gènere i Oportunitats (ODS 5), Treball Decent i Creixement Econòmic (ODS 8) i Reducció de les Desigualtats (ODS 10).

Des de la regidoria de Participació es convida a la ciutadania d'Alboraia a visitar la informació que es publicarà en la web municipal sobre aquest projecte.